
**МИНИСТЕРСТВО НА РЕГИОНАЛНОТО**

**РАЗВИТИЕ И БЛАГОУСТРОЙСТВОТО**

**ЮЖЕН ЦЕНТРАЛЕН**

**РАЙОН**

***СОЦИАЛНО-ИКОНОМИЧЕСКИ ПРОФИЛ***



**Септември 2012 г.**

Южен централен район е част от района на ниво 1 /NUTS 1/ „Югозападна и Южна централна България”, включващ Югозападен и Южен централен район, съответстващи на ниво NUTS 2. Районът обхваща териториите на областите Кърджали, Пазарджик, Пловдив, Смолян и Хасково /ниво NUTS 3/, с общо 57 общини. Площта на Южен централен район /ЮЦР/ е 22 365,1 км², съставляваща 20,1% от територията на страната.

***Броят на населението*** в ЮЦР към 31.12.2011г. е 1 471 107 души, отговарящо на 20,07% от населението на страната. ***Гъстотата на населението*** на района е 65,7 души на км², равна на средната за страната - 66 души на км². С най-висока гъстота на населението е област Пловдив - 114 д./ км², която е много над средната за страната, а с най-малка е област Смолян - 37,7 км².


**Табл. 1***. Брой и гъстота на населението в Южен централен район 31.12.2011г.*

|  |  |  |
| --- | --- | --- |
| **Области** | **Население - брой** | **Гъстота на населението -д/км²** |
| **България** | **7 327 224** | **66,01** |
| **Южен централен район** | **1 471 107** | **65,77** |
| Кърджали | 152 009 | 47,36 |
| Пазарджик | 273 808 | 61,43 |
| Пловдив | 680 884 | 113,99 |
| Смолян | 120 456 | 37,72 |
| Хасково | 243 955 | 44,08 |

*Източник: Национален статистически институт*

Между преброяванията на населението от 2001г. и 2011г. се наблюдава намаляване на неговия брой както в ЮЦР, така и във всички области.

**Фигура 1.** *Преброяване на населението в Република България от 2001г. и 2011г*.



***Степента на урбанизацията*** на района е 66,7 % - по-ниска от средната за страната (72,67 %) към 31.12.2011г . ***Градските центрове*** на територията на района са 54. В ЮЦР се намира вторият по големина град в страната, който е с национално и международно значение - Пловдив, с население от 338 184 д. Четирите града, центрове на области са с население над 30 хил.д. - Хасково (75 641 д.), Пазарджик (71 437 д.), Кърджали (43 785 д.) и Смолян (30 312 д.). Има още четири града с население над 20 хил.д., които допълват и балансират областните центрове - Асеновград (50 846 д.), Димитровград (38 738 д.), Карлово (23 075 д.) и Велинград (22 602 д.).



*гр. Пловдив, изглед от Античния театър*

*По* ***икономическа активност на населението*** за периода 2009-2011г. ЮЦР се нарежда на трето място сред другите райони в страната. Коефициентът на икономическа активност на населението на 15 и повече навършени години за 2009-2011г. е съответно: 51,8 %; 50,9 % и 50 %. По този показател ЮЦР е под средните стойности за страната. През проследявания период с най-висок коефициент на икономическа активност са областите Смолян и Пазарджик (с нива над средните за страната), а с най-нисък е област Кърджали.

През периода 2009-2011г. се наблюдава намаляване на ***коефициента на заетост*** ***на населението*** в ЮЦР от 48 % на 43,6 %. През 2009г. и 2010г. районът се нарежда на трето място сред районите от ниво 2, а през 2011г. изостава и заема четвърто място. По този показател ЮЦР е със стойности по-ниски от средните за страната. Разгледано по области единствено областите Пазарджик (2009г.) и Пловдив (2011г.) регистрират стойности по-високи от средните за страната.

За периода 2009-2011г. ***коефициентът* *на безработица*** в ЮЦР регистрира увеличение от 7,3% за 2009г. на 12,7% за 2011г. По този показател районът е със стойности над средните за страната. Разгледано по области област Смолян се нарежда на първо място, а област Кърджли на последно по коефициент на безработица.

**Табл. 2.** *Коефициент на икономическа активност, заетост и безработица на населението по статистически райони и области в ЮЦР за периода 2009-2011г.* (%)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Райони и области** | **Коефициент на икономическа**  **активност на населението на 15 и повече навършени години** | | | **Коефициент на заетост на населението на 15 и повече навършени години** | | | **Коефициент на безработица\*** | | |
| **2009г.** | **2010г.** | **2011г.** | **2009г.** | **2010г.** | **2011г.** | **2009г.** | **2010г.** | **2011г.** |
| **България** | **53,0** | **52,0** | **51,3** | **49,4** | **46,7** | **45,6** | **6,8** | **10,2** | **11,2** |
| Северозападен | 46,6 | 45,0 | 44,4 | 42,9 | 40,8 | 38,9 | 8,0 | 11,0 | 12,5 |
| Северен централен | 49,3 | 47,4 | 47,7 | 45,2 | 42,0 | 41,5 | 8,4 | 11,5 | 12,9 |
| Североизточен | 53,9 | 53,6 | 52,8 | 48,3 | 45,9 | 44,6 | 10,4 | 14,5 | 15,5 |
| Югоизточен | 51,0 | 50,5 | 49,9 | 47,6 | 45,1 | 44,1 | 6,6 | 10,6 | 11,6 |
| Югозападен | 59,0 | 57,9 | 56,8 | 56,5 | 54,0 | 52,6 | 4,1 | 6,8 | 7,3 |
| **Южен централен** | **51,8** | **50,9** | **50,0** | **48,0** | **45,1** | **43,6** | **7,3** | **11,4** | **12,7** |
| Кърджали | 42,5 | 38,3 | 41,3 | 41,4 | 36,4 | 39,2 | (2,7)\*\* | (4,9) | (5,1) |
| Пазарджик | 55,1 | 54,8 | 53,3 | 49,9 | 46,3 | 44,2 | 9,4 | 15,5 | 17,2 |
| Пловдив | 50,8 | 50,8 | 50,6 | 48,3 | 46,5 | 46,2 | 5,1 | 8,5 | 8,8 |
| Смолян | 57,8 | 54,0 | 55,5 | 49,2 | 43,7 | 42,3 | 14,9 | 19,2 | 23,8 |
| Хасково | 53,2 | 52,8 | 47,0 | 48,7 | 45,8 | 39,5 | 8,5 | 13,2 | 16,0 |

*\* Общо коефициент на безработица*

*\*\*Поради малкия обем на извадката данните, оградени в скоби, не са достатъчно точни.*

*Източник: Национален статистически институт*

По принос в общия ***брутен вътрешен продукт /БВП/*** на страната ЮЦР се нарежда на второ място сред другите райони от ниво 2, след Югозападен район за периода 2008-2010г.

**Табл. 3.** *Брутен вътрешен продукт по текущи цени и на глава от населението по статистически райони за периода 2008-2010г.*

|  |  |  |  |  |  |  |
| --- | --- | --- | --- | --- | --- | --- |
| **Райони** | **БВП по текущи цени**  **(млн.лв.)** | | | **БВП на глава от**  **населението (лв.)** | | |
| **2008 г.** | **2009 г.** | **2010 г.** | **2008 г.** | **2009 г.** | **2010 г.** |
| **България** | **69 295** | **68 322** | **70 511** | **9 090** | **9 007** | **9 359** |
| Северозападен | 5 443 | 5 087 | 5 057 | 5 897 | 5 595 | 5 652 |
| Северен централен | 5 799 | 5 528 | 5 577 | 6 249 | 6 011 | 6 139 |
| Североизточен | 7 771 | 7 241 | 7 503 | 7 836 | 7 313 | 7 612 |
| Югоизточен | 8443 | 8 308 | 8 475 | 7 513 | 7 424 | 7 625 |
| Югозападен | 32 062 | 32 565 | 33 974 | 15 161 | 15 406 | 16 078 |
| **Южен централен** | **9 776** | **9 591** | **9 924** | **6 340** | **6 256** | **6 525** |

*Източник: Национален статистически институт*

През 2009г. се наблюдава понижаване на БВП на ЮЦР спрямо 2008г. (от 9 776 на 9 591 млн. лв.) Стойността на произведения БВП по текущи цени на ЮЦР за 2010г. бележи увеличение спрямо 2009г. и възлиза на 9 924 млн. лв.

По показателя ***БВП на глава от населението*** за периода 2008-2010 г. ЮЦР се нарежда на четвърто място сред районите от ниво 2, като изпреварва само Северозападен и Северен централен район. Средните стойности на БВП на глава от населението в ЮЦР са под средните за страната.

***БВП на глава от населението по паритет на покупателна способност*** на района за периода 2004-2009 г. се увеличава от 27 % на 31 % от средната стойност за европейските райони. В сравнение със средното равнище на регионите в ЕС по показателБВП на глава от населението ЮЦР значително изостава.


**Табл. 4.***БВП на глава от населението по паритет на покупателна способност, спрямо средното ниво за ЕС-27 за периода 2004-2009г.( %)*

|  |  |  |  |  |  |  |
| --- | --- | --- | --- | --- | --- | --- |
| **Райони** | **2004 г.** | **2005 г.** | **2006 г.** | **2007 г.** | **2008 г.** | **2009г.** |
| **Европейски Съюз (27)** | **100** | **100** | **100** | **100** | **100** | **100** |
| **България** | 35 | 37 | 38 | 40 | 44 | 44 |
| Северозападен | 27 | 28 | 26 | 27 | 28 | 27 |
| Северен централен | 27 | 28 | 28 | 28 | 30 | 29 |
| Североизточен | 30 | 32 | 33 | 34 | 38 | 36 |
| Югоизточен | 32 | 34 | 33 | 33 | 36 | 36 |
| Югозападен | 51 | 54 | 60 | 66 | 73 | 75 |
| **Южен централен** | **27** | **28** | **29** | **29** | **30** | **31** |

*Източник: Евростат*

По показател ***брутна добавена стойност /БДС***/ Южен централен район се нарежда на второ място сред районите от ниво 2 с 14,07 % принос за 2010г. В икономическата дейност преобладава сектора на услугите с дял от 54,05 % в регионалната БДС, с 11 процентни пункта по-нисък от средния дял за страната 65,65 %. Индустриалният сектор има важно значение и принос към регионалната (и националната) икономика с дял от 38,11 % при средно ниво за страната - 29,45 %. В аграрния сектор се формира 7,82 % от БДС за района, което представлява значително по-високо ниво от средното за страната - 4,9 %.

**Фиг. 2.** *Брутна добавена стойност по икономически сектори на България и Южен централен район през 2010 г.(млн. лв.)*



За периода 2007-2010г. в ЮЦР се увеличава делът на ***преките чуждестранни инвестиции*** ***/ПЧИ/*** от 966 810,9 хил. евро, което представлява 6,37 % от тези за страната на 1 659 060,5хил. евро, което е 7,5 % от този за страната. Въпреки икономическата криза районът е привлякъл инвестиции, но продължава да бъде на четвърто място сред районите в страната по този показател за 2010 г.

**Табл. 5.***Преки чуждестранни инвестиции в предприятията от нефинансовия сектор с натрупване за периода 2007-2010г. ( хил. евро)*

|  |  |  |  |  |
| --- | --- | --- | --- | --- |
| **Райони и**  **области** | **2007 г.** | **2008 г.** | **2009 г.** | **2010 г.** |
| **България** | **15 167 125,4** | **19 185 002,9** | **20 441 581,2** | **22 114 446,3** |
| Северозападен | 425 802,2 | 500 961,1 | 495 573,8 | 512 142,0 |
| Северен централен | 437 292,6 | 797 173,7 | 759 508,1 | 815 908,1 |
| Североизточен | 1 460 034,8 | 2 053 308,6 | 2 083 919,1 | 2 102 923,2 |
| Югоизточен | 1 472 215,7 | 1 639 288,3 | 1 857 192,0 | 2 728 916,2 |
| Югозападен | 10 404 969,2 | 12 853 513,1 | 13 872 872,9 | 14 295 496,3 |
| **Южен централен** | **966 810,9** | **1 340 758,1** | **1 372 515,3** | **1 659 060,5** |
| Кърджали | 64 598,7 | 62 112,1 | 60 735,9 | 67 859,4 |
| Пазарджик | 118 275,4 | 110 124 | 263 202,9 | 335 732,5 |
| Пловдив | 652 991,5 | 928 811,7 | 863 319,9 | 1 118 325,3 |
| Смолян | 29 323,1 | 83 598 | 113 607,1 | 70 434,4 |
| Хасково | 101 622,2 | 156 112,3 | 71 649,5 | 66 708,9 |

*Източник: Национален статистически институт*

По ***приходи от нощувки*** ЮЦР заема четвърто място сред районите в страната, за периода 2009-2011г., като през 2011 г. са реализирани приходи от нощувки в размер над 63 млн.лв., представляващи 8,66 % от общите приходи за страната.

**Табл. 6.** *Развитие на туризма по статистически райони и области в ЮЦР за периода 2009-2011г.*


|  |  |  |  |  |  |  |
| --- | --- | --- | --- | --- | --- | --- |
| **Райони и**  **области** | **Реализирани нощувки - бр.** | | | **Приходи от нощувки - лв.** | | |
| **2009 г.** | **2010 г.** | **2011 г.** | **2009 г.** | **2010 г.** | **2011 г.** |
| **България** | **15372406** | **16 261 170** | **18 855 331** | **626 492 217** | **653 736 875** | **733 053 423** |
| Северозападен | 410 951 | 367 556 | 441 750 | 13 764 167 | 11 401 870 | 15 671 159 |
| Северен централен | 542 739 | 492 105 | 626 647 | 20 490 255 | 18 232 107 | 22 738 942 |
| Североизточен | 4 876 571 | 5 133 831 | 6 271 618 | 184 667 640 | 189 455 740 | 222 955 601 |
| Югоизточен | 5 710 425 | 6 414 888 | 7 448 246 | 205 827 071 | 238 087 669 | 266 263 822 |
| Югозападен | 2 331 973 | 2 376 077 | 2 429 682 | 142 884 945 | 140 697 706 | 141 890 617 |
| **Южен централен** | **1 499 747** | **1 476 713** | **1 637 388** | **58 858 139** | **55 861 783** | **63 533 282** |
| Кърджали | 40 353 | 39 914 | 40 362 | 1 458 136 | 1 433 446 | 1 309 587 |
| Пазарджик | 344 087 | 311 123 | 363 470 | 14 520 998 | 12 369 520 | 14 809 397 |
| Пловдив | 609 839 | 631 683 | 669 593 | 24 075 902 | 23 719 385 | 28 211 423 |
| Смолян | 414 612 | 392 534 | 467 843 | 14 770 118 | 13 931 300 | 14 909 436 |
| Хасково | 90 856 | 101 459 | 96 120 | 4 032 985 | 4 408 132 | 4 293 439 |

*Източник: Национален статистически институт*

На ниво области съществуват диспропорции, като развитието на туризма е концентрирано предимно в областите Пловдив и Смолян, поради предоставяните по-добри условия и изградената база за туризъм сезонно (зимен/ски туризъм) или целогодишно (балнеоложки, културно-исторически, развлекателен, бизнес и конферентен туризъм). По брой реализирани нощувки област Пловдив е на първо място в ЮЦР с 669 593 бр. за 2011г., следвана от област Смолян с 467 843 бр.

В абсолютна стойност ***разходите за научно-изследователска и развойна дейност /НИРД/*** в страната през периода 2007-2010г. отбелязват непрекъснато нарастване и достигат стойност от 421 612 хил.лв. В ЮЦР разходите за НИРД през наблюдавания период нарастват от 18 952 хил.лв. за 2007 г. на 22 601 хил.лв. през 2010г. Забелязва ясна тенденция в Югозападен район да се правят много по-високи разходи за проучвания и иновации. През 2010г. 83 % от всички разходи за проучвания са осъществени в Югозападния район (и основно в столицата), следван от Южен централен район с 5,4%.

**Фиг. 3.** *Разходи за научно-изследователска и развойна дейност по райони за периода 2007-2010 г. (хил.лв.)*



***Делът на разходите за НИРД от БВП*** в България за 2010 г. възлизат на 0,59 %. Разходите за НИРД като дял от БВП в ЮЦР са 0,22 %, което нарежда района на второ място заедно със Североизточен район (0,22 %), след Югозападен (1,02 %).

***Относителния дял на рано напусналите образование*** в ЮЦР през 2010 г. е 17%, при среден показател за страната 15,6%. С най-нисък процент на рано напусналите образование е Югозападен район - 4%, следван от ЮЦР.

Табл. 7. *Относителен дял на ранно напусналите образование и на населението от 30-34 навършени години с висше образование (%)*

|  |  |  |
| --- | --- | --- |
| Райони | Относителен дял на ранно напусналите образование, 2010 г. | Относителен дял на населението от 30 – 34 г. с висше образование, 2011г. |
| **България** | **15,6** | **24,8** |
| Северозападен район | 17 | 22 |
| Северен централен район | 18 | 20,9 |
| Североизточен район | 19 | 26,6 |
| Югоизточен район | 19 | 19,9 |
| Югозападен район | 4 | 41 |
| **Южен централен район** | **17** | **19,2** |

*Източник: Национален статистически институт*

***Делът на населението на 30-34 навършени години с висше образование*** в ЮЦР е 19,2 %, значително по-нисък от средната стойност за страната - 24,8 %. Районът се нарежда на последно място по този показател спрямо другите райони в страната.

***Системата на здравеопазването*** в Южен централен район е сравнително добре развита и покрива нуждите от здравна помощ на населението в съответствие със стандартите за страната.

**Табл. 8.** *Лечебни и здравни заведения по статистически райони и области в ЮЦР за периода 2010-2011г.*

|  |  |  |  |  |  |  |
| --- | --- | --- | --- | --- | --- | --- |
| **Райони и**  **области** | **Болнични заведения - брой** | | **Лечебни заведения за извънболнична помощ - брой** | | **Други лечебни и здравни заведения - брой** | |
| **2010 г.** | **2011г.** | **2010 г.** | **2011 г.** | **2010 г.** | **2011 г.** |
| **България** | **346** | **344** | **1 613** | **1 770** | **183** | **150** |
| Северозападен | 40 | 40 | 164 | 167 | 28 | 20 |
| Северен централен | 40 | 37 | 214 | 218 | 36 | 27 |
| Североизточен | 38 | 37 | 271 | 277 | 24 | 20 |
| Югоизточен | 51 | 49 | 233 | 241 | 21 | 17 |
| Югозападен | 94 | 96 | 375 | 515 | 45 | 42 |
| **Южен централен** | **69** | **67** | **342** | **338** | **29** | **24** |
| Кърджали | 7 | 6 | 20 | 20 | 6 | 5 |
| Пазарджик | 13 | 13 | 57 | 45 | 5 | 4 |
| Пловдив | 30 | 30 | 179 | 187 | 7 | 6 |
| Смолян | 8 | 7 | 29 | 28 | 6 | 5 |
| Хасково | 11 | 11 | 57 | 58 | 5 | 4 |

*Източник: Национален статистически институт*

През 2011г. в ЮЦР има 37 МБАЛ (многопрофилни болници за активно лечение), 2 ведомствени болници - ВМА и МТБ, 24 СБАЛ (специализирани болници за активно лечение), 21 ДКЦ (диагностично-консултативни центрове), 8 дентални центрове и други лечебни и здравни заведения. Най-голяма част от здравната мрежа е концентрирана в Пловдив, относително по-малка в Пазарджишка област и област Хасково и най-малка в областите Смолян и Кърджали.

Общата дължина на пътищата от ***републиканска пътна мрежа*** в ЮЦР през 2011г. е 3 999 км., като обхваща 141 км. автомагистрали, 426 км. пътища от І клас, 776 км. пътища от ІІ клас и 2 656 км. пътища от ІІІ клас. Относителният дял на пътищата с национално и международно значение (автомагистрали и пътища І клас) е 16,54%. На територията на областите Пловдив, Хасково и Пазарджик функционират участъци от автомагистралите „Тракия” и „Марица”. В по-голяма част от граничната територия на района главна роля за транспортното обслужване на населените места имат пътищата втори и трети клас, както и общинските пътища.

През територията на ЮЦР преминават четири от ***европейските транспортни коридори***:


* № 4 (Германия-Чехия-Словакия-Унгария-Румъния-София-Пловдив-Истанбул);
* № 8 (Италия-Албания-Македония-София-Пловдив-Бургас-Варна);
* № 9 (Финландия-Украйна-Румъния-Русе-Хасково-Александруполис);
* № 10 (Австрия-Словения-Хърватия-Сърбия-София-Пловдив-Истанбул).

Общатадължина на изградените и функциониращи ***жп линии*** на територията на района към 2011г. е 776 км., които съставляват 19,05 % от жп мрежата на страната. Основните жп линии, обслужващи територията на ЮЦР са участъците от главните жп линии „София-Пловдив-Бургас”, „Пловдив-Свиленград”, „Русе-Горна Оряховица-Стара Загора-Кърджали-Подкова”, които са елементи на европейските транспортни коридори, преминаващи през района.

На територията на ЮЦР е разположено ***летище Пловдив***. Летището е специализирано в обслужването на чартърни туристически полети. Изпълнява и функции на резервно летище на летище София.

***Делът на домакинствата с достъп до интернет*** в страната през периода 2007-2011г. постоянно нараства. ЮЦР следва общата тенденция, като делът на домакинствата с достъп до интернет от 15 % за 2007г. се увеличава на 41,7 % за 2011г. В сравнение с другите райони от ниво 2 в страната ЮЦР се нарежда на четвърто място по дял на домакинствата с достъп до интернет.

**Фиг. 4.** *Дял на домакинствата с достъп до интернет по статистически райони за периода 2007-2011г.( %).*



Делът на домакинствата с достъп до интернет и широколентова връзка в ЮЦР е 18 % за 2011г., което нарежда района на второ място след Югозападен район (38 %).

**Таб. 9.** *Относителен дял на домакинствата с достъп до интернет и широколентова връзка по статистически райони през 2011г. (%)*

|  |  |
| --- | --- |
| **Райони** | **2011 г.** |
| Северозападен район | 8 |
| Северен централен район | 11 |
| Североизточен район | 11 |
| Югоизточен район | 14 |
| Югозападен район | 38 |
| **Южен централен район** | **18** |

*Източник: Национален статистически институт*

По достигната степен на развитие на ***водоснабдителната мрежа*** Южен централен район е на последно място в страната, като делът на водоснабденото население е 97,7% за 2010г., при среден показател за страната 99,1%. Наблюдават се различия в отделните области в района - с най-нисък дял на водоснабдено население е област Кърджали с 85,9%, следвана от област Смолян с 91,8%. В останалите области е достигната средната стойност за страната.

Делът на обслужваното население от ***канализационни мрежи в ЮЦР*** е 66,8%, по-нисък от средния показател за страната - 70,6%, което нарежда района на четвърто място сред другите райони в страната. Всички области в района са под средния показател за страната, но в област Кърджали (42,4%) се наблюдава съществено изоставане в обслужването на населението от канализационни мрежи.

През 2010 г. 31,9 % от населението на ЮЦР е обхванато от ***пречиствателни станции за отпадни води /ПСОВ/***, при среден показател за страната - 47,6%. Населението в област Хасково не е обслужено от ПСОВ, а в областите Кърджали, Пазарджик и Смолян делът на обслужваното население е по-нисък от средния за страната. Единствено в област Пловдив населението, обслужвано от ПСОВ е 58,8%, което е над средното ниво за страната.

Относителният дял на населението, обслужено от ***системи за организирано събиране и транспортиране на отпадъците*** в района e 98,3 %, при средно ниво за страната - 98,2 %. В областите Пловдив, Хасково и Кърджали делът на населението, обслужено от системи за събиране и транспортиране на отпадъците е по-нисък от този за страната, съответно 90,0 % и 94,1 %.

**Табл. 10.** *Население, обслужвано от**екологична инфраструктура по статистически райони и области в ЮЦР към 31.12.2010 г. (%)*

|  |  |  |  |  |
| --- | --- | --- | --- | --- |
| **Райони и области** | **Дял на населението,**  **обслужвано от**  **водоснабдителната**  **мрежа** | **Дял на населението,**  **обслужвано от**  **канализационна**  **мрежа** | **Дял на населението,**  **обслужвано от**  **пречиствателни станции за**  **отпадни води** | **Дял на населението,**  **обслужвано от**  **системи за организирано сметосъбиране** |
| **България** | **99,1** | **70,6** | **47,6** | **98,2** |
| Северозападен | 99,4 | 53,1 | 32,0 | 97,7 |
| Северен централен | 99,7 | 61,2 | 27,5 | 99,8 |
| Североизточен | 99,9 | 72,1 | 63,3 | 95,4 |
| Югоизточен | 99,7 | 67,6 | 39,1 | 97,4 |
| Югозападен | 99,0 | 85,8 | 71,4 | 99,1 |
| **Южен централен** | **97,7** | **66,8** | **31,9** | **98,3** |
| Кърджали | 85,9 | 42,4 | 3,7 | 94,1 |
| Пазарджик | 99,4 | 69,5 | 26,0 | 100 |
| Пловдив | 100 | 70,3 | 58,8 | 98,1 |
| Смолян | 91,8 | 65,4 | 39,0 | 99,5 |
| Хасково | 99,5 | 69,2 | 0 | 90,0 |

*Източник: Национален статистически институт*

***Разходите за опазване на околната среда*** в страната за 2010г. спрямо 2009г. намаляват от 1 280 563 хил. лв. на 1 273 777 хил. лв. Тази тенденция се наблюдава и в ЮЦР - от 174 222 хил. лв. на 168 861 хил. лв. За посочения период районът се нарежда на четвърто място сред другите райони в страната по този показател. За 2009-2010г. най-големи разходи за опазване и възстановяване на околната среда са направени в област Пловдив, а най-малко в областите Смолян и Кърджали.

**Табл. 11.** *Разходи за опазване на околната среда и разходи за опазване на околната среда на човек от населението за периода 2009-2010г. по статистически райони и области в ЮЦР.*

|  |  |  |  |  |
| --- | --- | --- | --- | --- |
| **Райони и**  **области** | **Разходи за опазване на околната среда (хил.лв.)** | | **Разходи за опазване на околната среда на човек от населението (лв.)** | |
| **2009 г.** | **2010 г.** | **2009 г.** | **2010 г.** |
| **България** | **1 280 563** | **1 273 777** | **169,3** | **169,7** |
| Северозападен | 176 614 | 226 547 | 195,7 | 255,4 |
| Северен централен | 68 271 | 64 137 | 74,6 | 71,1 |
| Североизточен | 140 429 | 124 881 | 142 | 127 |
| Югоизточен | 321 296 | 236 407 | 287,6 | 213,7 |
| Югозападен | 399 731 | 452 944 | 189,2 | 214,3 |
| **Южен централен** | **174 222** | **168 861** | **114** | **111,6** |
| Кърджали | 14 163 | 14 433 | 91,5 | 94,0 |
| Пазарджик | 21 016 | 33 307 | 72,3 | 115,7 |
| Пловдив | 94 929 | 81 192 | 135,3 | 116,6 |
| Смолян | 17 034 | 12 762 | 136,5 | 104,1 |
| Хасково | 27 080 | 27 167 | 105,6 | 107,3 |

*Източник: Национален статистически институт*

***Разходите за опазване на околната среда на човек от населението*** в ЮЦР са под средното ниво за страната за 2009-2010г. По този показател районът се нарежда на пето място сред другите райони в страната, изпреварвайки само Северен централен район. В областите Пазарджик и Кърджали се увеличават разходите за опазване на околната среда на човек от населението за 2010г. спрямо 2009г., а в останалите три области намаляват.

На територията на ЮЦР се намират 11 ***природни резервата***, 9 поддържани резервата, 155 защитени местности и 98 природни забележителности. В ЮЦР се намират най-много от ***защитените зони*** по Натура 2000 - 45,4% от тези за страната. В района попада голяма част от ***Национален парк*** “Централен Балкан”, част от Национален парк “Рила” и целия масив на Родопите.



*Родопите, скален феномен „Чудните мостове“*

ЮЦР е богат на ***културни паметници с национално и международно значение.*** Недвижимите културни ценности, съгласно регистъра на Националния институт за недвижимо културно наследство са 40, като 37 от тях са единични, а три са групови.



*с. Могилица, Агушеви конаци*

Като забележителности се отличават археологическите резервати “Старинен Пловдив” и Хисаря, Античният театър в Пловдив, Регионален исторически музей - Кърджали, Бачковски манастир, Агушеви конаци в Могилица, историческа църква-костница "Света Неделя" - Батак, Тракийска гробница със стенописи в Александрово и др.